મહાન કવિ-ચિંતક-નવલકથાકાર-ફિલસૂફ ખલીલ જિબ્રાનની આ વાણી છે. જિબ્રાનની મૂળ વાતના શબ્દો બરાબર યાદ નથી, વિગતો પણ યાદ નથી પણ જિબ્રાને જે કહ્યું હતું તેનો મર્મ તો આ જ છે. જિબ્રાને જે સત્ય પારખ્યું તે દરેક માણસના અનુભવની વાત છે પણ એ વાતને આટલી માર્મિક રીતે કહેવાની ‘દૃષ્ટિ’ કે તેને આટલા સચોટ શબ્દોમાં ઢાળવાની આપણી ત્રેવડ ક્યાં? દરેકનો આ અનુભવ છે. જિંદગી ક્યારેક મારી ઉપર મહેરબાન બને છે તો ક્યારેક તમારી ઉપર. ક્યારેક તેની વફાદારી તમને આનંદવિભોર કરી મૂકે છે, ક્યારેક તમને તે ‘બેવફા’ લાગે છે. તમને રડાવ્યા જ કરે છે. તમે એને ખૂબ ચાહો છો અને તે જાણે એટલે જ તમને ખૂબ દુઃખી કરતી હોય તેવું લાગે છે. ઘડીક તમને એ ‘સખ્ત’ જેવી લાગે છે તો કોઈ કોઈ વાર તે તમારી ‘નિર્દોષ’ માલિકણ બનીને ઊભી રહે છે. કોઈ વાર અત્યંત સ્વરૂપવાન યુવતી બનીને તમને તે પોતાના બાહુપાશમાં જકડે છે અને ક્યારેક તે કર્કશા બનીને તમારું જીવવું ઝેર કરી નાખે છે.